Barnebokmessa i Bologna er først og fremst en handelsmesse og vareutstilling for bokbransjen, der forlag, salgs- og produksjonsfirmaer presenterer, kjøper og selger bøker og multimediaprodukter beregnet på barn og unge. Utstillinga fyller 20 000 m² fordelt på sju haller i byens faste messeområde. Den italienske delen er den største, men den internasjonale deltakelsen er betydelig. Arrangementet omfatter også bokfaglige seminarer, en åpen publikumsdag og en utstilling av internasjonale barnebokillustrasjoner.